Kirjallinen kysymys

Fingridin kantaverkkomaksurakenteen uudistamisesta

Eduskunnan puhemiehelle

Fingridin ehdotus kantaverkkomaksurakenteen uudistamisesta on herättänyt laajaa huolta erityisesti alueellisen kehityksen ja investointien näkökulmasta. Vaikka Fingridin tavoitteena on uudistaa maksurakennetta teknisten laskelmien perusteella, suunnitelma on ristiriidassa valtion alueellisten kehitysohjelmien ja investointien kanssa. Tämä johtaa tilanteeseen, jossa valtion resursseja käytetään tehottomasti ja alueellinen kehitys vaarantuu.

Hyvänä esimerkkinä voidaan nostaa esiin Kymenlaakso, jossa valtio on panostamassa kehitykseen muun muassa itäisen Suomen ohjelman ja ÄRM-ohjelman kautta. Samaan aikaan

Fingridin suunnitellut muutokset kantaverkkomaksuihin voisivat nostaa perusinfraan liittyviä kustannuksia, vaikeuttaen siten alueen kehitystä ja uusien teollisten investointien houkuttelemista. Kymenlaaksossa on kehitteillä useita vihreän siirtymän hankkeita, ja maakunnalla on merkittävä rooli Suomen akkustrategian tavoitteiden saavuttamisessa. Maakunta on myös Suomen tärkeimpiä logistisia solmukohtia, mikä tekee sen elinkeinoelämän kehittämisestä kansallisesti merkittävää. Myös suuryritykset, kuten Google, ovat kertoneet laajentumissuunnitelmistaan alueella. Mikäli kantaverkkomaksut nostaisivat näiden investointien kustannuksia, se vaarantaa koko Suomelle tärkeitä kehityshankkeita.

Lisäksi Elinkeinoelämän Keskusliiton (EK) toimenpideohjelmassa Kymenlaakso on osa itäistä Suomea, jossa tärkeimmiksi kehityskohteiksi on nostettu muun muassa erityistalousalueen perustaminen sekä investoinnit energiaan ja vihreään siirtymään. Kantaverkkomaksujen uudistus voi kuitenkin vaikeuttaa näiden tavoitteiden saavuttamista. On myös huomionarvoista, että Fingridin suunnitelmien vaikutusten arvioinnissa teollisuuden suurhankkeet on otettu huomioon varsin kevyesti, vaikka nämä ovat ratkaisevassa asemassa aluekehityksessä. Kymenlaakson strateginen sijainti ja infrastruktuuri tekevät siitä avainalueen vihreän siirtymän ja energiantuotannon hankkeille, ja siksi sen erityispiirteet tulisi huomioida paremmin uudistusta suunniteltaessa.

Edellä olevan perusteella ja eduskunnan työjärjestyksen 27 §:ään viitaten esitän asianomaisen ministerin vastattavaksi seuraavat kysymykset:

Miten hallitus aikoo varmistaa, ettei Fingridin kantaverkkomaksurakenteen uudistus vaikeuta valtion alueellisia kehitysohjelmia ja elinvoimaa kohottavia investointeja, erityisesti Kymenlaaksossa?

Onko hallitus valmis ohjaamaan Fingridiä siten, että aluekehityksen tarpeet otetaan paremmin huomioon kantaverkkomaksujen uudistuksessa?

Miten hallitus aikoo varmistaa, ettei energiainfrastruktuurin kustannusrakenne aseta teollisuusinvestointeja epätasa-arvoiseen asemaan eri puolilla Suomea?

Miten hallitus aikoo varmistaa, että vihreän siirtymän ja akkustrategian kannalta kriittiset alueet, kuten Kymenlaakso, saavat kilpailukykyiset edellytykset viedä käynnissä olevat investointisuunnitelmat toteutukseen sekä houkutella uusia investointeja?

Helsingissä 28.2.2025

­­­­­­­­­­­­­­­­­­­­­­­­­­­­­

Paula Werning sd

Muut allekirjoittajat nimenselvennyksineen: